মুক্তিযোদ্ধা নূরুল হক বলেন, গত ৮ ফেব্রুয়ারি বাড়ির নির্মাণকাজ শুরু করে ঝালকাঠির এইচআর এন্টারপ্রাইজ নামের একটি ঠিকাদারি প্রতিষ্ঠান। কাজ শুরুর দুই সপ্তাহ না যেতেই ২০ ফেব্রুয়ারি ভবনের মেঝেতে বালু ভরাট করার সময় পূর্ব পাশের একটি দেয়াল ধসে পড়ে। এরপর নির্মাণসামগ্রীর মান নিয়ে প্রশ্ন তোলেন তিনি। কিন্তু তাঁর কথা না শুনে ঠিকাদারের লোকজন কাজ চালিয়ে যায়। এরপর গত ৪ মার্চ নির্মাণকাজ তদারকির সময় ভবনের ভেতরের আরেকটি দেয়ালে হাত দিলে তা নড়ে ওঠে। সেই দেয়ালটিও ধসে পড়ার উপক্রম হলে নির্মাণকাজ বন্ধ করে দেন মুক্তিযোদ্ধা নূরুল হক। পরে ঠিকাদার রিয়াজ হোসেন ও উপজেলা সহকারী প্রকৌশলী জাকির হোসেন এসে সেই নড়বড়ে দেয়ালটিও ফেলে দেন।